Schwartzel swaai die septer in LIV-reeksCharl Schwartzel. (Foto: ANA) Die nuwe toernooi wat die gevestigde PGA-reeks laat frons het, het gister met ŉ knal in Londen afgeslaan. Slegs 30 minute ná die toernooi begin het, is ŉ aankondiging gemaak dat al die gholfspelers wat besluit het om aan die LIV-54-putjie-gholftoernooi deel te neem amptelik van die PGA-toer geskors is. Baie van die spelers – onder wie groot name soos Dustin Johnson en Sergio Garcia – het egter moedswillig hul rûe op die toernooi gedraai. Die Saoedi-gefinansierde toer, wat daarop gemik is om “professionele gholf te versterk”, het in ŉ verklaring verduidelik dat “die era van spelersvryheid nou begin het”. Die 48 spelers het hul spel in vyf uur afgehandel en die eerste dag van dié nuwe gholfreeks is nou amptelik in die boeke met twee Suid-Afrikaners wat aan die einde van die dag boaan die puntelys staan. Charl Schwartzel het Donderdag stadig by Centurion Gholfklub begin, maar geleidelik op die puntelys bly opkruip en uiteindelik in die topposisie met vyf onder baansyfer (-5) geëindig. Hy is slegs een hou voor sy landgenoot, Hennie du Plessis (-4). Minder bekende spelers het Donderdag boaan die puntelys beland, maar die twee grootste sterre van die toernooi was darem deel van die handjievol spelers wat onder baansyfer geëindig het. Phil Mickelson én Dustin Johnson se tellings het teen die einde van die dag tot een onder baansyfer (-1) gedaal, ondanks hul probleme op die baan. Charl Schwartzel is boaan die puntelys van die LIV-gholftoernooi in Londen ná die eerste ronde. Hy is een van nege spelers wat ná die eerste dag onder baansyfer geëindig het. So lyk die puntelys: Die tweede ronde van die toernooi sal vanmiddag om 15:00 afslaan.